Edward T. McMullen , sendiherra Bandaríkjanna í Sviss , tekur á móti Xiyue Wang þegar hann kom til Sviss í dag . Afhenti hann honum af því tilefni bandarískan fána . AFP Fangaskipti áttu sér stað í dag á milli Bandaríkjanna og Írans sem þykja til marks um hugsanlega þíðu í samskiptum stjórnvalda í ríkjunum tveimur samkvæmt frétt BBC . Fram kemur í fréttinni að Bandaríkjamenn hafi leyst úr haldi íranska vísindamanninn Massoud Soleimani og Íranir kínversk-bandaríska vísindamanninn Xiyue Wang . Soleimani var handtekinn á flugvelli í Chicago á síðasta ári sakaður um að brjóta gegn viðskiptabanni Bandaríkjanna gegn Íran með því að hafa ætlað að flytja lífræn efni til Írans . Xiyue var handtekinn í Íran árið 2016 sakaður um „ samstarf við erlend stjórnvöld “ . Donald Trump , forseti Bandaríkjanna , sagði á Twitter-síðu sinni í tilefni af fangaskiptunum : „ Þakkir til Írans fyrir mjög sanngjarnar viðræður . Sjáið , við getum gert samning . “ Bæði stjórnvöld í Íran og Bandaríkjunum hafa þakkað Svisslendingum fyrir að taka að sér hlutverk sáttasemjara í viðræðunum .